title: Decizia a Comisiei din 17 februarie 2021 de notificare a Republicii Camerun cu privire la posibilitatea de a fi identificată ca țară terță necooperantă în ceea ce privește combaterea pescuitului ilegal, nedeclarat și nereglementat [notificată cu numărul C(2021) 981] 2021/C 59 I/01

text:
                  19.2.2021

                  RO

                  Jurnalul Oficial al Uniunii Europene

                  CI 59/1

         DECIZIA A COMISIEI
         din 17 februarie 2021
         de notificare a Republicii Camerun cu privire la posibilitatea de a fi identificată ca țară terță necooperantă în ceea ce privește combaterea pescuitului ilegal, nedeclarat și nereglementat

               [notificată cu numărul C(2021) 981]

         (2021/C 59 I/01)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (1), în special articolul 32,
         întrucât:
         1.   INTRODUCERE

                     (1)

                     Regulamentul (CE) nr. 1005/2008 (denumit în continuare „Regulamentul INN”) instituie un sistem al Uniunii pentru prevenirea, descurajarea și eliminarea pescuitului ilegal, nedeclarat și nereglementat (INN).

                     (2)

                     Capitolul VI din Regulamentul INN definește procedura de identificare a țărilor terțe necooperante, demersurile referitoare la acele țări, stabilirea unei liste a țărilor respective, eliminarea de pe acea listă, publicarea listei respective și eventualele măsuri de urgență.

                     (3)

                     În conformitate cu articolul 31 din Regulamentul INN, Comisia trebuie să identifice țările terțe pe care le consideră necooperante în ceea ce privește combaterea pescuitului INN. O țară terță trebuie să fie identificată ca necooperantă dacă nu se achită de obligațiile care îi revin în temeiul dreptului internațional în calitate de stat de pavilion, stat portuar, stat de coastă sau stat de piață, și anume dacă nu ia măsuri de prevenire, descurajare și eliminare a activităților de pescuit INN.

                     (4)

                     Înainte de a identifica anumite țări terțe ca necooperante în temeiul articolului 31 din Regulamentul INN, Comisia trebuie să notifice mai întâi țărilor terțe respective posibilitatea de a fi identificate ca țări necooperante în conformitate cu articolul 32 din regulamentul respectiv. Această notificare are caracter preliminar.

                     (5)

                     Notificarea trebuie să se bazeze pe criteriile prevăzute la articolul 31 din Regulamentul INN. De asemenea, Comisia trebuie să aibă în vedere toate demersurile prevăzute la articolul 32 din regulamentul menționat în ceea ce privește țările terțe notificate. În special, Comisia trebuie să includă în notificare informații privind faptele și motivele esențiale care stau la baza respectivei identificări și să ofere țărilor în cauză posibilitatea de a răspunde și de a furniza elemente de probă care să infirme identificarea sau, după caz, un plan de acțiune pentru ameliorarea situației și măsuri de remediere a acesteia. Comisia trebuie să acorde țărilor terțe notificate o perioadă de timp corespunzătoare pentru a răspunde la notificare și un termen rezonabil pentru a remedia situația.

                     (6)

                     Identificarea țărilor terțe necooperante în temeiul articolului 31 din Regulamentul INN trebuie să se bazeze pe examinarea tuturor informațiilor prevăzute la articolul 31 alineatul (2) din regulamentul menționat. Ea se bazează pe revizuirea informațiilor obținute conform Regulamentului INN sau, după caz, a oricăror alte informații relevante, precum datele privind captura, informațiile comerciale obținute de la institutele naționale de statistică și din alte surse fiabile, registrele de nave și bazele de date, documentele privind captura sau programele de documente statistice și listele de nave de pescuit INN adoptate de către organizațiile regionale de gestionare a pescuitului (ORGP), precum și orice alte informații obținute în porturi și în zonele de pescuit.

                     (7)

                     În conformitate cu articolul 33 din Regulamentul INN, Consiliul trebuie să stabilească o listă a țărilor terțe necooperante. Măsurile prevăzute, printre altele, la articolul 38 din Regulamentul INN se aplică acelor țări.

                     (8)

                     Potrivit articolului 20 alineatul (1) din Regulamentul INN, acceptarea certificatelor de captură validate prezentate de țări terțe de pavilion este supusă condiției unei notificări din partea statului de pavilion în cauză către Comisie cu privire la convențiile pentru punerea în aplicare, controlul și asigurarea respectării legilor, a reglementărilor și a măsurilor de conservare și gestionare pe care trebuie să le respecte navele de pescuit ale respectivei țări.

                     (9)

                     În conformitate cu articolul 20 alineatul (4) din Regulamentul INN, Comisia trebuie să coopereze pe plan administrativ cu țările terțe în domenii legate de punerea în aplicare a dispozițiilor respectivului regulament referitoare la certificarea capturilor.

               2.   PROCEDURA ÎN CEEA CE PRIVEȘTE REPUBLICA CAMERUN

                     (10)

                     Republica Camerun (denumită în continuare „Camerun”) a prezentat Comisiei notificarea sa în calitate de stat de pavilion în temeiul articolului 20 din Regulamentul INN, iar aceasta a acceptat-o, la 15 iulie 2009.

                     (11)

                     În august 2019, Comisia a inițiat un proces de cooperare administrativă cu autoritățile din Camerun în contextul combaterii pescuitului INN. Această cooperare a vizat în special condițiile de acordare a cetățeniei cameruneze navelor de pescuit, convențiile naționale în vigoare pentru înmatricularea navelor de pescuit pe teritoriul țării, condițiile pentru dreptul de a arbora pavilionul țării și sistemele de control aferente. Aceasta a implicat schimburi scrise cu autoritățile, în cadrul cărora Comisia a căutat și a verificat toate informațiile considerate necesare, cum ar fi lista navelor înregistrate sub pavilionul Camerunului și lista navelor care au obținut o licență de pescuit de la autoritățile competente din Camerun cu scopul de a evalua gradul de punere în aplicare de către Camerun a obligațiilor sale internaționale în ceea ce privește combaterea pescuitului INN.

                     (12)

                     Camerunul a ratificat Convenția Națiunilor Unite din 1982 asupra dreptului mării (UNCLOS) (2). Camerunul nu este parte contractantă sau parte necontractantă cooperantă la nicio ORGP.

                     (13)

                     Pentru a evalua respectarea de către Camerun a obligațiilor sale internaționale în calitate de stat de pavilion, stat portuar, stat de coastă sau stat de piață care îi revin în temeiul dreptului internațional, Comisia a căutat, a colectat și a analizat toate informațiile necesare în scopul acestui exercițiu, cum ar fi informațiile publicate de ORGP, informațiile transmise de autoritățile statelor portuare în cadrul cooperării din domeniul combaterii pescuitului INN, precum și informațiile extrase din baze de date deschise și fiabile și informațiile disponibile publicului.

               3.   POSIBILITATEA CA CAMERUNUL SĂ FIE IDENTIFICAT CA ȚARĂ TERȚĂ NECOOPERANTĂ

                     (14)

                     În temeiul articolului 31 alineatul (3) din Regulamentul INN, Comisia a analizat obligațiile care revin Camerunului în calitate de stat de pavilion, stat portuar, stat de coastă sau stat de piață. În scopul acestei examinări, Comisia a ținut seama de criteriile enunțate la articolul 31 alineatele (4)-(7) din Regulamentul INN.

               3.1.   Măsuri luate în ceea ce privește recurența activităților de pescuit INN și a fluxurilor comerciale de produse care provin din pescuitul INN [articolul 31 alineatul (4) din Regulamentul INN]

                     (15)

                     În conformitate cu articolul 31 alineatul (4) litera (a) din Regulamentul INN, Comisia a analizat măsurile luate de Camerun în ceea ce privește activitățile de pescuit INN repetate desfășurate sau sprijinite fie de nave de pescuit care arborează pavilionul său, fie de resortisanții săi, fie de nave de pescuit care operează în apele sale maritime sau utilizează porturile sale.

                     (16)

                     Comisia a stabilit, pe baza informațiilor extrase din lista navelor INN a Comisiei Tonului din Oceanul Indian (IOTC) și a informațiilor furnizate de autoritățile competente din Camerun, că următoarele nave au arborat pavilionul Camerunului după includerea lor pe lista INN a IOTC (3): UTHAIWAN (denumirea anterioară WISDOM SEA REEFER, nr. OMI 7637527), SEA VIEW (denumirea anterioară AL WESAM 2, nr. OMI 8692342) și SEA WIND (denumirea anterioară AL WESAM 1, nr. OMI 8692354) (4).

                     (17)

                     Autoritățile din Camerun i-au confirmat Comisiei că aceste nave au arborat pavilionul Camerunului după includerea lor pe lista navelor INN a IOTC.

                     (18)

                     În plus, nava Al WESAM 5 inclusă pe lista INN a trecut sub pavilionul Camerunului sub numele de PROGRESO și, prin urmare, lista navelor INN a IOTC a fost modificată în consecință în noiembrie 2020 (5).

                     (19)

                     În acest sens, procedurile instituite în Camerun înainte de înmatricularea unei nave de pescuit nu implică o evaluare prealabilă cuprinzătoare a antecedentelor navei în materie de conformitate și capacitate de a respecta reglementările și măsurile internaționale aplicabile și nici verificarea listelor de nave INN adoptate de ORGP, astfel cum se prevede la punctele 36 și 42 din Planul internațional de acțiune pentru prevenirea, descurajarea și eliminarea pescuitului ilegal, nedeclarat și nereglementat (PIA-INN) (6). Astfel de practici ar putea duce la activități de pescuit INN ale navelor aflate sub pavilion camerunez.

                     (20)

                     Acest lucru este demonstrat și de faptul că nava de pescuit UTHAIWAN arbora încă pavilionul Hondurasului, ea fiind înregistrată de Camerun sub pavilionul său. Acest lucru a fost confirmat de autoritățile din Honduras într-o comunicare către IOTC (7). Această situație contravine articolului 92 alineatul (2) din UNCLOS, care stabilește că navele nu pot naviga sub pavilionul mai multor state, caz în care ar putea fi considerate nave fără naționalitate.

                     (21)

                     Având în vedere informațiile furnizate de autoritățile din Camerun, Comisia a stabilit, de asemenea, că lista navelor înregistrate care arborează pavilionul său nu este menținută în mod corespunzător. Autoritățile au confirmat pavilionul camerunez al navelor de pescuit care nu figurau pe lista navelor înregistrate furnizată Comisiei (UTHAIWAN, MAYI SEIS nr. OMI 8803630), astfel cum se menționează la considerentul 11. În plus, în conformitate cu informațiile colectate de Comisie din baze de date deschise, se pare că cel puțin 12 nave de pescuit au fost înregistrate sub pavilion camerunez în 2019 și 2020 (8), deși ele nu sunt incluse pe lista pusă la dispoziția Comisiei. Prin aceste acțiuni, autoritățile din Camerun contravin articolului 94 alineatul (2) litera (a) din UNCLOS și recomandării de la punctul 42 din PIA-INN, care prevăd că fiecare stat trebuie să țină un registru al navelor care să conțină numele și caracteristicile navelor care îi arborează pavilionul. Acest lucru confirmă și el că Camerunul nu dispune de o procedură de înmatricularea solidă și consacrată pentru navele aflate sub pavilionul său.

                     (22)

                     În plus, înmatricularea mai multor nave de pescuit într-o perioadă limitată de timp (2019 și 2020) pune sub semnul întrebării capacitatea autorităților din Camerun de a stabili o legătură reală între Camerun și aceste nave, fapt care încalcă condițiile pentru naționalitatea navelor stabilite la articolul 91 din UNCLOS.

                     (23)

                     În plus, informațiile disponibile public (9) au evidențiat faptul că o navă care arborează pavilionul Camerunului (OLUTORSKY, nr. OMI 8826151) a fost prinsă în 2020 desfășurând activități de pescuit ilegal în apele unei țări terțe. Nava a fost arestată, iar operatorului navei i s-a aplicat o amendă de către statul de coastă.

                     (24)

                     În plus, în 2019, nava UTHAIWAN, pe când arbora pavilionul Camerunului, a fost reținută într-un port al unei țări terțe, iar operatorul ei a primit o amendă din partea autorităților țării terțe respective pentru intrarea în port fără notificare și pentru că este o navă inclusă pe lista INN (10).

                     (25)

                     În ceea ce privește informațiile prezentate în considerentele de mai sus, Comisia a concluzionat că Camerunul nu și-a respectat responsabilitățile în calitate de stat de pavilion de a-și exercita controlul asupra flotei sale și de a-și împiedica flota să se angajeze în activități INN în apele aflate în afara jurisdicției sale. Această situație reprezintă o încălcare a articolului 94 alineatele (1) și (2) din UNCLOS, care prevede că fiecare stat trebuie să își exercite în mod eficace jurisdicția și controlul asupra navelor care arborează pavilionul său. Camerunul nu și-a îndeplinit astfel obligația de diligență necesară de a utiliza mijloace adecvate, de a depune toate eforturile posibile și de a face tot ce se poate pentru a preveni pescuitul INN de către navele care arborează pavilionul său (11). Această neîndeplinire a obligațiilor nu este în conformitate nici cu punctele 34 și 35 din PIA-INN, care prevăd că statele trebuie să se asigure că navele de pescuit care au dreptul să le arboreze pavilionul nu se angajează în activități de pescuit INN sau nu sprijină pescuitul INN și că, înainte de a înregistra o navă de pescuit, statele de pavilion își pot exercita responsabilitatea de a garanta că aceste nave nu se angajează în activități de pescuit INN.

                     (26)

                     În consecință, nu se poate exclude nici faptul că navele de pescuit înregistrate în Camerun menționate la considerentele 16-24, având astfel naționalitatea și dreptul de a-i arbora pavilionul, au desfășurat activități de pescuit INN sau activități legate de pescuit în zone din afara jurisdicției naționale a Camerunului, inclusiv în zone aflate sub jurisdicția unor țări terțe și că au utilizat porturi ale unor țări terțe. În plus, lipsa de control al Camerunului asupra navelor care îi arborează pavilionul permite acestor nave să debarce și/sau să transbordeze produse pescărești și, prin urmare, nu poate împiedica intrarea pe piață a produselor pescărești provenite din pescuitul INN.

                     (27)

                     Având în vedere considerațiile expuse în prezenta secțiune și pe baza tuturor elementelor concrete colectate de Comisie, s-a putut stabili că, în conformitate cu articolul 31 alineatul (3) și articolul 31 alineatul (4) litera (a) din Regulamentul INN, Camerunul nu și-a îndeplinit sarcinile care îi revin în temeiul dreptului internațional în calitate de stat de pavilion pentru prevenirea, descurajarea și eliminarea activităților de pescuit INN.

                     (28)

                     Pe baza informațiilor furnizate în considerentul 26, se concluzionează, în conformitate cu articolul 31 alineatul (3) și cu articolul 31 alineatul (4) litera (b) din Regulamentul INN, că Camerunul nu a împiedicat accesul pe piețe al produselor pescărești provenite din pescuitul INN.

               3.2.   Nerespectarea obligațiilor legate de cooperare și de aplicarea legii [articolul 31 alineatul (5) din Regulamentul INN]

                     (29)

                     În conformitate cu articolul 31 alineatul (5) litera (a) din Regulamentul INN, Comisia a analizat colaborarea sa cu Camerunul pentru a stabili dacă autoritățile acestei țări au cooperat efectiv atunci când au răspuns la întrebări, când au oferit feedback sau au investigat problemele legate de activitățile de pescuit INN și de activitățile conexe.

                     (30)

                     Comisia a întâmpinat dificultăți în stabilirea de contacte cu autoritățile competente cameruneze din domeniul pescuitului și din domeniul maritim. În plus, autoritățile menționate nu au răspuns la solicitările formulate de Comisie, aceasta primind doar răspunsuri parțiale, iar măsurile luate ca urmare a problemelor semnalate au fost limitate. De exemplu, Comisia nu a primit explicații clare și complete cu privire la statutul navelor de pescuit care arborează pavilionul Camerunului și la activitățile acestora și nici cu privire la procedura de înmatricularea a navelor de pescuit sub pavilion camerunez.

                     (31)

                     În plus, Camerunul nu a reușit să demonstreze că cooperează și își coordonează activitățile cu alte state și cu ORGP-uri relevante în ceea ce privește navele care arborează pavilionul său și care figurează pe listele de nave INN ale unor astfel de organizații, în ceea ce privește conservarea și gestionarea resurselor piscicole, astfel cum se prevede la punctul 28 din PIA-INN. Camerunul nu a răspuns cererilor de asistență reciprocă trimise de un stat membru în 2020 în temeiul articolului 51 din Regulamentul INN și nici cererilor adresate de un alt stat membru în 2019 și 2020 în ceea ce privește navele de pescuit aflate sub pavilionul său care au utilizat porturi din Uniunea Europeană.

                     (32)

                     În conformitate cu articolul 31 alineatul (5) litera (b) din Regulamentul INN, Comisia a analizat măsurile existente de asigurare a respectării legislației care vizează prevenirea, descurajarea și eliminarea activităților de pescuit INN adoptate de Camerun.

                     (33)

                     În conformitate cu informațiile colectate de Comisie cu privire la bazele de date deschise și astfel cum se arată în considerentul 21, Camerunul a înregistrat cel puțin 12 nave de pescuit sub pavilionul său în 2019 și 2020. Toate aceste nave de pescuit operează în afara apelor aflate sub jurisdicția Camerunului. Deși a solicitat informații cu privire la cadrul juridic relevant aplicabil în Camerun, Comisia nu a primit nicio informație. Conform informațiilor disponibile din surse publice, se pare că legislația națională existentă în domeniul pescuitului („Loi n° 94/01 portant régime des forêts, de la faune et de la pêche” (12)) nu conține dispoziții specifice în ceea ce privește gestionarea și controlul navelor de pescuit, nici în apele suverane sau teritoriale ale Camerunului și nici în afara apelor sale.

                     (34)

                     Acest cadru juridic nu este în conformitate cu articolul 94 alineatul (2) litera (b) din UNCLOS, care prevede că statul de pavilion își asumă jurisdicția în temeiul dreptului său intern asupra navelor care îi arborează pavilionul. În plus, la punctele 31, 32 și 33 din Orientările voluntare ale FAO privind acțiunile statului de pavilion se cere statelor de pavilion să pună în aplicare un sistem de control asupra navelor care arborează pavilionul lor și să dispună de măsuri de asigurare a respectării legislației care să permită, printre altele, detectarea încălcărilor legilor, reglementărilor și măsurilor internaționale de conservare și gestionare aplicabile (13), precum și să aplice sancțiuni și măsuri adecvate împotriva infractorilor. Sancțiunile și măsurile trebuie să fie suficient de severe pentru a fi eficiente în asigurarea conformității și pentru a descuraja încălcările, oriunde apar aceasta, și trebuie să îi priveze pe vinovați de beneficiile activităților lor ilegale.

                     (35)

                     Deși operează în zone aflate sub jurisdicția unor țări terțe, niciuna dintre navele de pescuit menționate la considerentul 33 nu a apărut pe lista navelor autorizate de pescuit, care a fost furnizată Comisiei de către autoritățile competente din Camerun în 2019. Această situație pare să nu fie în conformitate cu punctul 30 din Orientările voluntare ale FAO privind acțiunile statului de pavilion, care prevede că statele de pavilion pun în aplicare un regim de autorizare a activităților de pescuit și a activităților legate de pescuit, precum și cu articolul 3 alineatul (2) din Acordul de conformitate al FAO și cu punctul 45 din PIA-INN, care impun statelor să se asigure că navele de pescuit care arborează pavilionul lor și care pescuiesc în apele aflate în afara suveranității sau jurisdicției lor dețin o autorizație valabilă emisă de autoritățile competente ale statului de pavilion.

                     (36)

                     În plus, nava de pescuit OCEAN MARIA (nr. OMI 8719164) care arborează pavilionul Camerunului a furnizat autorităților statului membru atunci când a solicitat intrarea într-un port al Uniunii Europene în 2020 un act de înmatriculare vechi și, prin urmare, nevalid. În pofida faptului că un certificat valabil a fost prezentat apoi autorităților, înainte de intrarea navei în port, se pare că nava și-a continuat activitatea fără a avea un certificat de înmatriculare valabil între 4 februarie 2020 și 13 aprilie 2020. Autoritățile din Camerun nu au răspuns la solicitările Comisiei și nici la cele ale statului membru în cauză cu privire la această navă și la statutul său.

                     (37)

                     În plus, Camerunul a confirmat Comisiei radierea navelor SEA WIND și SEA VIEW incluse pe lista INN a IOTC pentru activități de pescuit ilegale și, potrivit informațiilor extrase din baza de date accesibilă publicului și informațiilor furnizate de autoritățile altor țări terțe, nava UTHAIWAN inclusă pe lista INN a IOTC arborează în prezent și pavilionul unui alt stat. Cu toate acestea, autoritățile din Camerun nu au informat Comisia cu privire la nicio altă măsură luată împotriva acestor nave incluse pe lista INN și împotriva operatorilor acestora. Radierea navelor de pescuit nu este o măsură suficientă luată de un stat de pavilion, deoarece o astfel de măsură nu abordează problema pescuitului INN și nu garantează aplicarea de sancțiuni sau luarea de măsuri împotriva activităților de pescuit INN desfășurate.

                     (38)

                     Acest lucru contravine recomandărilor privind luarea de măsuri de asigurare a aplicării legislației împotriva activităților de pescuit INN și privind sancționarea cu suficientă severitate a infractorilor pentru a preveni, a descuraja și a elimina în mod eficace pescuitul INN și pentru a-i priva pe infractori de avantajele care rezultă dintr-un astfel de pescuit, așa cum se prevede la punctul 21 din PIA-INN, la articolul 8.2.7 din Codul de conduită responsabilă privind activitățile din sectorul pescăresc al FAO, precum și la punctele 31-33, 35 și 38 din Orientările voluntare ale FAO privind acțiunile statului de pavilion.

                     (39)

                     Pe baza informațiilor furnizate în considerentele 33-37, se concluzionează, în conformitate cu articolul 31 alineatul (5) litera (b) din Regulamentul INN, că Camerunul nu a implementat măsuri adecvate de asigurare a respectării legislației pentru prevenirea, descurajarea și eliminarea pescuitului INN.

                     (40)

                     În conformitate cu articolul 31 alineatul (5) litera (c) din Regulamentul INN, Comisia a analizat amploarea și gravitatea formelor de activități de pescuit INN luate în considerare.

                     (41)

                     În ciuda faptului că Comisia a subliniat autorităților competente din Camerun, prin intermediul mai multor schimburi scrise, că navele de pescuit aflate sub pavilionul său sunt incluse pe listele IOTC de nave INN, autoritățile cameruneze au confirmat că nava de pescuit UTHAIWAN arbora pavilionul său și nu au indicat dacă urmau să fie luate măsuri împotriva acestei nave. În plus, autoritățile nici nu au informat Comisia cu privire la vreo măsură luată cu privire la navele incluse pe lista INN a IOTC, și anume SEA WIND și SEA VIEW, nici înainte, nici după radierea navelor din registrul național.

                     (42)

                     De asemenea, autoritățile competente din Camerun nu au reușit să asigure o cooperare adecvată cu alte țări și organizații internaționale, astfel cum se menționează în considerentul 31. În plus, includerea pe lista IOTC a navelor cameruneze arată lipsa de cooperare în calitate de stat de pavilion cu alte state relevante în contextul măsurilor regionale de gestionare a pescuitului.

                     (43)

                     Având în vedere considerațiile expuse în prezenta secțiune și pe baza tuturor elementelor concrete colectate de Comisie, precum și a tuturor declarațiilor transmise de autoritățile cameruneze, s-a putut stabili că, în conformitate cu articolul 31 alineatele (3) și (5) din Regulamentul INN, Camerunul nu și-a îndeplinit obligațiile care îi revin în temeiul dreptului internațional în ceea ce privește cooperarea și asigurarea respectării legii.

               3.3.   Nerespectarea obligațiilor de punere în aplicare a normelor internaționale [articolul 31 alineatul (6) din Regulamentul INN]

                     (44)

                     În conformitate cu articolul 31 alineatul (6) literele (a) și (b) din Regulamentul INN, Comisia a analizat ratificarea de către Camerun a instrumentelor internaționale pertinente din domeniul pescuitului sau aderarea acestei țări la instrumentele menționate, precum și statutul său ca parte contractantă în cadrul ORGP-urilor sau acordul acestei țări de a pune în aplicare măsurile de conservare și gestionare adoptate de respectivele organizații.

                     (45)

                     Cu excepția UNCLOS, astfel cum se menționează în considerentul 12, Camerunul nu a ratificat Acordul pentru punerea în aplicare a dispozițiilor Convenției Națiunilor Unite asupra dreptului mării din 10 decembrie 1982 în legătură cu conservarea și gestionarea populațiilor transzonale și a stocurilor de pești mari migratori (UNFSA), nici Acordul de conformitate al FAO, nici Acordul FAO din 2009 privind măsurile de competența statului portului (PSMA).

                     (46)

                     Acest lucru nu este în conformitate cu obligația de a coopera și cu obligația de a lua măsuri sau de a coopera la luarea de măsuri necesare pentru conservarea resurselor marine vii din marea liberă, astfel cum se prevede la articolele 117 și 118 din UNCLOS. Această lipsă de cooperare contravine și recomandărilor de la punctul 11 din PIA-INN, care încurajează statele, ca prioritate, să ratifice, să accepte sau să adere la UNFSA și la Acordul de conformitate al FAO. Totodată, ea contravine punctului 14 din PIA-INN, care prevede obligația statelor de a implementa în totalitate și cu eficacitate Codul de conduită al FAO pentru un pescuit responsabil și planurile internaționale de acțiune aferente acestuia.

                     (47)

                     Așa cum se arată în considerentul 12, Camerunul nu este parte contractantă sau parte necontractantă cooperantă la nicio ORGP.

                     (48)

                     În conformitate cu articolul 31 alineatul (6) litera (c) din Regulamentul INN, Comisia a analizat dacă Camerunul ar fi putut fi implicat în acte sau omisiuni care ar fi putut să diminueze eficacitatea legislației, a reglementărilor sau a măsurilor internaționale de gestionare și conservare aplicabile.

                     (49)

                     Înregistrând în Camerun nave de pescuit care sunt incluse pe lista INN a IOTC și, prin urmare, dându-le dreptul de a arbora pavilionul său, autoritățile din Camerun au diminuat eficacitatea măsurilor de conservare și gestionare adoptate de ORGP-uri și au încălcat normele convenite la nivel internațional, cum ar fi articolul 3 alineatul (1) litera (a) din Acordul de conformitate al FAO, articolul 18 alineatul (2) din UNFSA, punctul 35 din Orientările voluntare ale FAO privind acțiunile statului de pavilion și punctele 38 și 39 din PIA-INN.

                     (50)

                     Având în vedere considerațiile expuse în prezenta secțiune și pe baza tuturor elementelor concrete colectate de Comisie și a declarațiilor făcute de Camerun, există indicii solide, în conformitate cu articolul 31 alineatele (3) și (6) din Regulamentul INN, că Camerunul nu și-a îndeplinit toate sarcinile care îi revin în temeiul dreptului internațional în ceea ce privește normele, reglementările și măsurile de conservare și gestionare internaționale.

               3.4.   Constrângeri specifice țărilor în curs de dezvoltare [articolul 31 alineatul (7) din Regulamentul INN]

                     (51)

                     Potrivit indicelui de dezvoltare umană al Organizației Națiunilor Unite (IDU al ONU) (14), Camerunul era considerat în 2019 o țară cu un grad mediu de dezvoltare umană, clasându-se pe locul 153 din 189 de țări.

                     (52)

                     Deși este posibil să existe constrângeri de capacitate specifice în ceea ce privește monitorizarea, controlul și supravegherea, constrângerile specifice cu care se confruntă Camerunul și care derivă din nivelul său de dezvoltare nu pot justifica toate deficiențele identificate în secțiunile anterioare. Acest lucru este valabil în special în ceea ce privește absența unor dispoziții specifice în cadrul juridic național referitoare la gestionarea flotei sale de pescuit și la combaterea, descurajarea și eliminarea activităților de pescuit INN, inclusiv măsuri de asigurare a respectării legii, precum și lipsa de proceduri care să asigure verificarea corespunzătoare a înmatriculării navelor de pescuit aflate sub pavilionul său și lipsa de cooperare între administrațiile naționale, cu Comisia, cu ORGP-urile sau cu administrațiile altor țări.

                     (53)

                     Având în vedere faptele expuse în prezenta secțiune și pe baza tuturor elementelor concrete colectate de Comisie, precum și a declarațiilor făcute de Camerun, s-a putut stabili că, în conformitate cu articolul 31 alineatul (7) din Regulamentul INN, stadiul de dezvoltare și performanța generală a Camerunului în ceea ce privește gestionarea activităților de pescuit pot fi afectate de nivelul său de dezvoltare. Totuși, având în vedere natura deficiențelor constatate în Camerun, nivelul de dezvoltare al țării nu poate explica sau justifica lipsa de cooperare și performanța generală a țării ca stat de pavilion, stat portuar, stat de coastă sau stat de piață în ceea ce privește activitățile de pescuit, și nici caracterul insuficient al acțiunilor sale de prevenire, descurajare și eliminare a pescuitului INN.

               4.   CONCLUZIE PRIVIND POSIBILA IDENTIFICARE CA ȚARĂ TERȚĂ NECOOPERANTĂ

                     (54)

                     Având în vedere concluziile la care s-a ajuns cu privire la faptul că Camerunul nu și-a îndeplinit sarcinile care îi revin în temeiul dreptului internațional în calitate de stat de pavilion, stat portuar, stat de coastă sau stat de piață și nu a luat măsuri pentru prevenirea, descurajarea și eliminarea pescuitului INN, această țară trebuie notificată, în conformitate cu articolul 32 din Regulamentul INN, cu privire la posibilitatea de a fi identificată de către Comisie ca țară terță necooperantă în ceea ce privește combaterea pescuitului INN.

                     (55)

                     De asemenea, Comisia trebuie să întreprindă toate demersurile prevăzute la articolul 32 din Regulamentul INN în ceea ce privește Camerunul. În interesul unei bune administrări, este necesar să se stabilească un termen în care această țară să poată răspunde în scris la notificare și să rectifice situația.

                     (56)

                     În plus, notificarea adresată Camerunului cu privire la posibilitatea de a fi identificat ca țară pe care Comisia o consideră țară terță necooperantă în sensul prezentei decizii nu exclude și nici nu conduce automat la vreo acțiune ulterioară întreprinsă de Comisie sau de Consiliu în vederea identificării și stabilirii unei liste a țărilor terțe necooperante,

               DECIDE:

            Articol unic
            Se notifică Camerunului posibilitatea de a fi identificat de Comisie ca țară terță necooperantă în ceea ce privește combaterea pescuitului ilegal, nedeclarat și nereglementat.

            Adoptată la Bruxelles, 17 februarie 2021.

                  Pentru Comisie

               Virginijus SINKEVIČIUS

                  Membru al Comisiei

            (1)  JO L 286, 29.10.2008, p. 1.

            (2)  https://treaties.un.org/

            (3)  https://iotc.org/sites/default/files/documents/compliance/vessel_lists/IUU%20lists/IOTC_IUU_Vessels_List_20200228_EF.pdfhttps://iotc.org/sites/default/files/documents/compliance/vessel_lists/IUU%20lists/IOTC_IUU_Vessels_List_20200228_EF.pdfhttps://www.iotc.org/vessels

            (4)  Aceste nave figurează, de asemenea, pe listele de nave INN ale CCSBT, ICCAT și SIOFA, în conformitate cu deciziile de includere pe liste încrucișate.

            (5)  https://www.iotc.org/vessels

            (6)  Planul internațional de acțiune pentru prevenirea, descurajarea și eliminarea pescuitului ilegal, nedeclarat și nereglementat, Organizația Națiunilor Unite pentru Alimentație și Agricultură, 2001.

            (7)  https://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdf

            (8)  OLUTORSKY (nr. OMI 8826151); TRONDHEIM (nr. OMI 8832112); HELSINGFORS (nr. OMI 8033297); SVEABORG (nr. OMI 7610414); SEI WHALE (nr. OMI 7703950); AVACHINSKY (nr. OMI 8138695); FORSA (denumirea anterioară BORNHOLM, nr. OMI 8721208); GREY WHALE (nr. OMI 7703962); MARSHAL VASILEVSKIY (nr. OMI 8033869); FREDERIKSHAMN (nr. OMI 8730132); VEGA (denumirea anterioară SKAGEN, nr. OMI 8325353); HUMPBACK WHALE (nr. OMI 9120281).

            (9)  https://urldefense.com/v3/__https://informante.web.na/fish-pirate-detained-and-fined-in-angola/__;!!DOxrgLBm!VoPoXqdWpPNJ9Ig3rrRZj6ppy2uoQrG8idWTKZhTJcaIFOU5ix6cH67OOiErNsF3UCccqQhttps://urldefense.com/v3/__https://informante.web.na/fish-pirate-detained-and-fined-in-angola/__;!!DOxrgLBm!VoPoXqdWpPNJ9Ig3rrRZj6ppy2uoQrG8idWTKZhTJcaIFOU5ix6cH67OOiErNsF3UCccqQhttp://jornaldeangola.sapo.ao/sociedade/navio-de-pesca-retido-foi-ontem-inspeccionado

            (10)  https://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdf

            (11)  Tribunalul Internațional pentru Dreptul Mării, cauza nr. 21, punctul 129.

            (12)  http://www.fao.org/faolex/country-profiles/general-profile/fr/?iso3=CMR

            (13)  Orientările voluntare privind acțiunile statului de pavilion, martie 2014, extrase de la adresa: http://www.fao.org/3/a-i4577t.pdf

            (14)  http://hdr.undp.org/sites/all/themes/hdr_theme/country-notes/CMR.pdf


title: Decizia (UE) 2021/272 a Autorității Europene pentru Valori Mobiliare și Piețe din 16 decembrie 2020 de reînnoire a solicitării temporare impuse persoanelor fizice sau juridice care dețin poziții scurte nete să reducă pragurile de notificare ale pozițiilor scurte nete în raport cu capitalul social emis al unor societăți ale căror acțiuni sunt admise la tranzacționare pe o piață reglementată peste un anumit prag, pentru a notifica autoritățile competente în conformitate cu articolul 28 alineatul (1) litera (a) din Regulamentul (UE) nr. 236/2012 al Parlamentului European și al Consiliului

text:
                  22.2.2021

                  RO

                  Jurnalul Oficial al Uniunii Europene

                  L 61/7

         DECIZIA (UE) 2021/272 A AUTORITĂȚII EUROPENE PENTRU VALORI MOBILIARE ȘI PIEȚE
         din 16 decembrie 2020
         de reînnoire a solicitării temporare impuse persoanelor fizice sau juridice care dețin poziții scurte nete să reducă pragurile de notificare ale pozițiilor scurte nete în raport cu capitalul social emis al unor societăți ale căror acțiuni sunt admise la tranzacționare pe o piață reglementată peste un anumit prag, pentru a notifica autoritățile competente în conformitate cu articolul 28 alineatul (1) litera (a) din Regulamentul (UE) nr. 236/2012 al Parlamentului European și al Consiliului
         CONSILIUL SUPRAVEGHETORILOR AUTORITĂȚII EUROPENE PENTRU VALORI MOBILIARE ȘI PIEȚE,
         având în vedere Tratatul privind funcționarea Uniunii Europene,
         având în vedere Acordul privind Spațiul Economic European, în special anexa IX la acesta,
         având în vedere Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (1), în special articolul 9 alineatul (5), articolul 43 alineatul (1) și articolul 44 alineatul (1),
         având în vedere Regulamentul (UE) nr. 236/2012 al Parlamentului European și al Consiliului din 14 martie 2012 privind vânzarea în lipsă și anumite aspecte ale swapurilor pe riscul de credit (2), în special articolul 28 alineatul (1),
         având în vedere Regulamentul delegat (UE) nr. 918/2012 al Comisiei din 5 iulie 2012 de completare a Regulamentului (UE) nr. 236/2012 al Parlamentului European și al Consiliului privind vânzarea în lipsă și anumite aspecte ale swapurilor pe riscul de credit în ceea ce privește definițiile, calcularea pozițiilor scurte nete, swapurile acoperite pe riscul de credit al datoriei suverane, pragurile de notificare, pragurile de lichiditate pentru suspendarea restricțiilor, scăderile semnificative ale valorii instrumentelor financiare și evenimentele nefavorabile (3), în special articolul 24,
         având în vedere Decizia (UE) 2020/525 a Autorității Europene pentru Valori Mobiliare și Piețe (ESMA) din 16 martie 2020 de solicitare a persoanelor fizice sau juridice care dețin poziții scurte nete să reducă temporar pragurile de notificare ale pozițiilor scurte nete în raport cu capitalul social emis al unor societăți ale căror acțiuni sunt admise la tranzacționare pe o piață reglementată peste un anumit prag, pentru a notifica autoritățile competente în conformitate cu articolul 28 alineatul (1) litera (a) din Regulamentul (UE) nr. 236/2012 al Parlamentului European și al Consiliului (4),
         având în vedere Decizia (UE) 2020/1123 a Autorității Europene pentru Valori Mobiliare și Piețe din 10 iunie 2020 de reînnoire a solicitării temporare impuse persoanelor fizice sau juridice care dețin poziții scurte nete să reducă temporar pragurile de notificare ale pozițiilor scurte nete în raport cu capitalul social emis al unor societăți ale căror acțiuni sunt admise la tranzacționare pe o piață reglementată peste un anumit prag, pentru a notifica autoritățile competente în conformitate cu articolul 28 alineatul (1) litera (a) din Regulamentul (UE) nr. 236/2012 al Parlamentului European și al Consiliului (5), și Decizia (UE) 2020/1689 a Autorității Europene pentru Valori Mobiliare și Piețe din 16 septembrie 2020 de reînnoire a solicitării temporare impuse persoanelor fizice sau juridice care dețin poziții scurte nete să reducă pragurile de notificare ale pozițiilor scurte nete în raport cu capitalul social emis al unor societăți ale căror acțiuni sunt admise la tranzacționare pe o piață reglementată peste un anumit prag, pentru a notifica autoritățile competente în conformitate cu articolul 28 alineatul (1) litera (a) din Regulamentul (UE) nr. 236/2012 al Parlamentului European și al Consiliului (6),
         întrucât:
         1.   INTRODUCERE

                     (1)

                     Prin Decizia (UE) 2020/525, ESMA a solicitat persoanelor fizice sau juridice care dețin poziții scurte nete în raport cu capitalul social emis al unor societăți ale căror acțiuni sunt admise la tranzacționare pe o piață reglementată să notifice autorităților competente detalii cu privire la astfel de poziții care ating, depășesc sau scad sub 0,1 % din capitalul social emis, în conformitate cu articolul 28 alineatul (1) litera (a) din Regulamentul (UE) nr. 236/2012.

                     (2)

                     Măsura impusă prin Decizia (UE) 2020/525 a ESMA abordează necesitatea ca autoritățile naționale competente și ESMA să poată monitoriza pozițiile scurte nete pe care participanții pe piață le-au încheiat în raport cu acțiunile admise la tranzacționare pe o piață reglementată, având în vedere recentele evoluții excepționale de pe piețele financiare.

                     (3)

                     Prin Decizia (UE) 2020/1123 și Decizia (UE) 2020/1689, ESMA a reînnoit cerința temporară deoarece, în pofida unei redresări parțiale a piețelor financiare din UE ca urmare a pierderilor înregistrate de la izbucnirea pandemiei, perspectivele unei redresări viitoare au rămas incerte, existând încă amenințări la adresa funcționării normale și a integrității piețelor financiare și a stabilității sistemului financiar și existând implicații paneuropene.

                     (4)

                     În conformitate cu articolul 28 alineatul (10) din Regulamentul (UE) nr. 236/2012, ESMA trebuie să revizuiască această măsură la intervale corespunzătoare și cel puțin o dată la trei luni.

                     (5)

                     ESMA a efectuat această revizuire pe baza unei analize a indicatorilor de performanță, inclusiv prețurile, volatilitatea, indicii de marjă a swapurilor pe riscul de credit, precum și a evoluției pozițiilor scurte nete, în special cele cuprinse între 0,1 % și 0,2 %. În conformitate cu analiza efectuată, ESMA a decis că trebuie să prelungească măsura cu încă trei luni.

               2.   CAPACITATEA MĂSURII DE A CONTRACARA AMENINȚĂRILE ȘI IMPLICAȚIILE TRANSFRONTALIERE RELEVANTE [ARTICOLUL 28 ALINEATUL (2) LITERA (A) DIN REGULAMENTUL (UE) NR. 236/2012]

         (a)   Amenințarea la adresa funcționării normale și a integrității piețelor financiare

                     (6)

                     ESMA consideră că, în contextul actual, care este puternic afectat de evoluțiile pandemiei de COVID-19 și de incertitudinea aferentă, identificarea riscurilor la adresa funcționării normale și a integrității piețelor financiare ale UE ar trebui să se bazeze pe analiza mediului macroeconomic general combinat cu evoluția piețelor financiare.

                     (7)

                     În ceea ce privește mediul macroeconomic, pandemia de COVID-19 continuă să aibă un impact negativ asupra economiei reale, perspectivele generale pentru o redresare viitoare rămânând incerte, în pofida evoluțiilor pozitive recente din UE și din afara sa în legătură cu vaccinurile. Preocupările exprimate de ESMA în decizia sa anterioară cu privire la posibila creștere a numărului de cazuri de COVID-19 s-au materializat, ceea ce a condus la un al doilea val de contagiuni. Datele conexe privind cazurile noi, spitalizările, ratele de ocupare a unităților de terapie intensivă și numărul de decese sunt comparabile cu perioada martie și aprilie sau chiar mai grave.

                     (8)

                     În consecință, în întreaga UE au fost luate o serie de măsuri de limitare a răspândirii, de la măsuri de izolare și interdicții de circulație la nivel local până la măsuri de izolare la nivel național. În ceea ce privește primul val de contagiune al pandemiei, se preconizează că aceste măsuri vor avea un impact asupra economiilor naționale, atât pe termen scurt, cât și pe termen lung.

                     (9)

                     În acest sens, previziunile economice europene de toamnă ale Comisiei Europene (CE) (7) indică faptul că PIB-ul real anual în zona euro urmează să scadă cu 7,8 % în 2020, cu variații semnificative de la un stat membru la altul. Nu se preconizează că PIB-ul din zona euro și din UE se va redresa înainte de sfârșitul anului 2022 (8).

                     (10)

                     În plus, se preconizează că în 2020 rata șomajului va ajunge la 8,3 % în zona euro (7,7 % în UE) și va continua să crească în 2021 (9).

                     (11)

                     În ceea ce privește evoluția piețelor financiare, știrile pozitive raportate cu privire la evoluția și eficiența vaccinurilor au contribuit recent la îmbunătățirea semnificativă a evaluărilor pieței și a altor parametri asociați: între 6 noiembrie – ziua de tranzacționare care precede primul anunț pozitiv cu privire la un vaccin „candidat” (10) – și 2 decembrie 2020, indicii STOXX EUROPE 800 ex. Elveția și Eurostoxx 50 au crescut cu 8,7 % și, respectiv, 9,9 %, tendință urmată de principalii indici naționali, care au crescut în medie cu 10 %.

                     (12)

                     Cu toate acestea, luând ca referință performanța indicelui Eurostoxx 50, redresarea prețurilor (-8 % comparativ cu luna februarie) este semnificativ mai slabă în comparație cu cea a altor indici, cum ar fi NIKKEI 225 (+14,1 % comparativ cu februarie), S&P 500 (+8,6 % comparativ cu februarie) sau CSI 300 (+22,3 % comparativ cu februarie) [Figura 1].

                     (13)

                     Analizând în mod specific sectorul bancar, pierderile înregistrate de indicele STOXX Europe Total Market Banks (și anume băncile europene) sunt, la 2 decembrie 2020, de 22 % comparativ cu 20 februarie, ceea ce reprezintă o îmbunătățire față de scăderea de 37 % înregistrată în septembrie [figura 1]. Când se analizează prețurile acțiunilor unora dintre principalele instituții de credit europene (DE, ES, IT, FR), scăderea prețurilor variază între 3,41 % și 42,62 %. În pofida îmbunătățirii comparativ cu scăderea prețurilor înregistrate în perioada februarie-septembrie (între 10 % și 59 %), aceste date indică în continuare o deficiență în sectorul bancar.

                     (14)

                     În plus, persistă riscul unei decuplări între evaluările activelor și fundamentele economice, ceea ce pune sub semnul întrebării sustenabilitatea redresării pieței în viitor (11). Conform datelor indicate în tabloul de bord al ESMA privind riscurile din 11 noiembrie 2020 (12), măsura în care aceste riscuri se vor materializa în continuare va depinde în mod esențial de trei factori: impactul economic al pandemiei, așteptările pieței cu privire la măsurile de sprijin monetar și fiscal, precum și orice apariție a unor evenimente externe suplimentare într-un mediu global deja fragil.

                     (15)

                     În același timp, există și alte semne pozitive pe piețele financiare. Încrederea rezultată din evoluțiile vaccinurilor se reflectă, de asemenea, în evoluția marjelor aferente swapurilor pe riscul de credit (CDS), a randamentelor obligațiunilor suverane și a volatilității.

                     (16)

                     Marjele CDS corporative din Europa rămân cu cinci puncte de bază peste nivelurile observate în februarie 2020 (valori similare celor pentru Decizia (UE) 2020/1689 a ESMA), în timp ce marjele CDS la nivelul entităților europene cu risc ridicat, al entităților financiare europene și al entităților financiare europene subordonate înregistrează reduceri cu 39,6 și, respectiv, 25 de puncte de bază comparativ cu valorile care stau la baza Deciziei (UE) 2020/1689 a ESMA [Figura 1].

                     (17)

                     În mod similar, randamentul obligațiunilor de stat de 10 ani pare să fi scăzut: randamentul obligațiunilor de stat de 10 ani al DE, ES, FR și IT indică o scădere în raport cu nivelurile din 20 februarie, în medie, cu 14 puncte de bază [Figura 1].

                     (18)

                     În ceea ce privește volatilitatea implicită, aceasta este în continuă scădere, dar rămâne foarte sensibilă la știrile de pe piață. Volatilitatea măsurată de VSTOXX (13) rămâne ridicată comparativ cu cea din luna februarie 2020 (+8 %); în mod similar, VIX (14) este încă la nivelul de +5 % la 2 decembrie 2020, comparativ cu februarie 2020 [Figura 1].

                     (19)

                     Procentul de acțiuni cu o poziție scurtă netă cuprinsă între 0,1 % și 0,2 % nu a scăzut în mod semnificativ din martie 2020 și rămâne în medie la 12 % comparativ cu totalul pozițiilor scurte nete, similar situației din septembrie (15) (când era 13 %) [Figura 6].

                     (20)

                     După cum s-a indicat deja în deciziile anterioare ale ESMA, pragul de raportare mai scăzut a demonstrat că, în unele țări, pozițiile scurte nete cuprinse între 0,1 % și 0,2 % reprezintă un procent semnificativ din totalul pozițiilor scurte nete raportate. În concluzie, procentul pozițiilor scurte nete cuprinse între 0,1 % și 0,2 %, care a trebuit raportat din cauza pragului de notificare temporar mai scăzut, rămâne o parte relevantă din total și are o valoare informativă puternică pentru autoritățile de reglementare, în contextul actual.

                     (21)

                     În general, în pofida recentelor creșteri ale prețurilor în sectoare-cheie, mediul rămâne în continuare fragil: persistă o serie de incertitudini legate de evoluția pandemiei de COVID-19 și de impactul acesteia asupra scenariului macroeconomic general.

                     (22)

                     ESMA constată că riscul de decuplare între valoarea activelor și fundamentele economice subiacente poate apărea nu numai când prețurile acțiunilor cresc fără o perspectivă clară de creștere economică subiacentă, ci și în cazul în care piețele reacționează excesiv la știri, în spirale descendente nejustificate.

                     (23)

                     În pofida evoluțiilor recente, efectele pe termen lung ale crizei provocate de pandemia de COVID-19 asupra economiei și în general sunt încă în desfășurare. În special, previziunile economice de toamnă ale CE dezvoltă două scenarii alternative (16) („scenariu optimist” și „scenariu pesimist”), motivate de gradul excepțional de incertitudine legat de evoluția pandemiei și de măsurile instituite pentru limitarea răspândirii acesteia.

                     (24)

                     Astfel cum s-a arătat mai sus, pozițiile scurte nete nu s-au diminuat în mod semnificativ, iar volatilitatea implicită, deși este mai scăzută decât cea analizată pentru Decizia (UE) 2020/1689, s-a dovedit sensibilă la evenimente noi.

                     (25)

                     În mod concret, un mediu economic și de piață atât de fragil face mai probabilă inițierea sau exacerbarea, din cauza presiunii la vânzările în lipsă, a unor evoluții negative în lunile următoare, care, la rândul lor, pot avea un impact negativ asupra încrederii pieței sau asupra integrității mecanismului de stabilire a prețurilor. ESMA consideră că această combinație a circumstanțelor descrise anterior constituie o amenințare gravă la adresa funcționării normale și a integrității piețelor financiare.

               (b)   Amenințarea la adresa stabilității întregului sistem financiar al Uniunii sau a unei părți a acestuia

                     (26)

                     Potrivit explicațiilor BCE din raportul său privind evaluarea stabilității financiare („Financial Stability Review”) (17), stabilitatea financiară este o condiție în care sistemul financiar – care cuprinde intermediari financiari, piețe și infrastructuri ale piețelor – este capabil să reziste la șocuri și să corecteze dezechilibrele financiare.

                     (27)

                     Pandemia de COVID-19 continuă să aibă un impact grav asupra economiei reale din Uniune. Astfel cum s-a menționat mai sus, în tabloul său de bord privind riscurile din 11 noiembrie 2020 ESMA a afirmat că „piețele financiare din UE și-au continuat redresarea în T3 2020, dar rămân extrem de sensibile […] potențialul unei inversări bruște a evaluării riscurilor investitorilor este principalul risc pe care îl observăm pentru piețele financiare din UE în prezent și, prin urmare, ne menținem evaluarea riscurilor”.

                     (28)

                     Secțiunea 2(a) de mai sus conține informații suplimentare despre performanța globală a piețelor bancare și financiare.

                     (29)

                     Impactul pandemiei de COVID-19 a plasat economia UE și piețele sale financiare într-o situație de fragilitate, în care scăderile suplimentare ale prețurilor declanșate sau amplificate de strategiile de vânzare în lipsă ar putea avea consecințe extrem de grave.

                     (30)

                     În această situație încă incertă, ESMA consideră că presiunea substanțială la vânzare și volatilitatea neobișnuită a prețului acțiunilor ar putea fi amplificate de factori diferiți, inclusiv de un număr tot mai mare de participanți la piață care efectuează vânzări în lipsă și care construiesc poziții scurte nete semnificative.

                     (31)

                     Astfel cum s-a arătat mai sus, procentul acțiunilor cu poziții scurte nete cuprinse între 0,1 % și 0,2 % nu a scăzut în mod semnificativ din martie 2020 [Figura 6].

                     (32)

                     Scăderile de prețuri la scară largă pentru instituțiile de credit, care au constituit unul dintre parametrii pentru decizia de reînnoire luată în iunie și septembrie, s-au îmbunătățit în comparație cu septembrie, dar se situează încă la -22 % față de februarie 2020 [Figura 1]. Aceasta indică faptul că există riscul ca unele instituții de credit care, în anumite cazuri, sunt importante din punct de vedere sistemic, să rămână vulnerabile la strategiile de vânzare în lipsă și la constituirea unor poziții scurte nete semnificative, indiferent dacă aceste strategii și poziții se bazează sau nu pe informații fundamentale.

                     (33)

                     Persistă riscul ca acumularea de strategii de vânzare în lipsă și crearea unor poziții scurte nete semnificative să conducă la crearea unor spirale de scădere a prețurilor, care nu pot fi controlate, pentru anumiți emitenți, având potențiale efecte de propagare în același stat membru sau în întreaga UE și care ar putea periclita, în cele din urmă, sistemul financiar al unuia sau al mai multor state membre.

                     (34)

                     În pofida redresării parțiale observate pe piețele financiare ale anumitor state membre ale UE, incertitudinile menționate mai sus în ceea ce privește evoluția pandemiei de COVID-19 și impactul acesteia asupra economiei UE persistă și sporesc relevanța preocupărilor susmenționate cu privire la o posibilă decuplare între evaluarea activelor și fundamentele economice, precum și cu privire la sustenabilitatea revenirii recente a piețelor financiare.

                     (35)

                     Prin urmare, ESMA consideră că situația actuală a pieței continuă să reprezinte o amenințare gravă la adresa stabilității sistemului financiar din Uniune.

               (c)   Implicații transfrontaliere

                     (36)

                     O altă condiție necesară pentru ca ESMA să poată lua această măsură este ca amenințările identificate să aibă implicații transfrontaliere.

                     (37)

                     Astfel cum s-a descris mai sus, piețele titlurilor de capital din întreaga UE, având în vedere atât indicii naționali, cât și indicii paneuropeni, nu s-au redresat pe deplin în urma scăderii severe a prețurilor observate în martie.

                     (38)

                     Având în vedere că piețele financiare din majoritatea statelor membre ale UE sunt afectate de aceste amenințări, deși în mod diferit, implicațiile transfrontaliere rămân deosebit de grave, întrucât interconectarea piețelor financiare din UE crește probabilitatea unor efecte potențiale de propagare sau de contagiune pe piețe în cazul presiunii la vânzările în lipsă.

                     (39)

                     Prin urmare, ESMA consideră că amenințările la adresa integrității, a bunei funcționări și a stabilității financiare a pieței, descrise mai sus, au implicații transfrontaliere. Ca urmare a naturii crizei generate de COVID-19, acestea au în realitate un caracter paneuropean.

               3.   NICIUNA DINTRE AUTORITĂȚILE COMPETENTE NU A LUAT MĂSURI PENTRU CONTRACARAREA AMENINȚĂRII SAU UNA SAU MAI MULTE AUTORITĂȚI COMPETENTE AU LUAT MĂSURI CARE NU CONTRACAREAZĂ ÎN MOD CORESPUNZĂTOR AMENINȚAREA [ARTICOLUL 28 ALINEATUL (2) LITERA (b) DIN REGULAMENTUL (UE) NR. 236/2012]/

                     (40)

                     O altă condiție pentru ca ESMA să adopte măsura din prezenta decizie este ca autoritatea/autoritățile competentă/e să nu fi luat măsuri pentru a contracara amenințarea sau ca acțiunile întreprinse să nu contracareze în mod corespunzător această amenințare.

                     (41)

                     Preocupările legate de integritatea pieței, buna funcționare și stabilitatea financiară descrise în Decizia 2020/525 a ESMA au determinat unele autorități naționale competente să ia măsuri la nivel național menite să restricționeze vânzarea în lipsă a acțiunilor în Spania, Franța, Austria, Belgia, Grecia și Italia (18), care au expirat la 18 mai.

                     (42)

                     După expirarea măsurilor temporare menționate, nu au fost luate alte măsuri în UE în temeiul Regulamentului (UE) nr. 236/2012 și, la data prezentei decizii, nu există astfel de măsuri în vigoare.

                     (43)

                     La momentul adoptării prezentei decizii, nicio autoritate competentă nu a adoptat măsuri pentru a mări vizibilitatea evoluției pozițiilor scurte nete prin stabilirea unor praguri de raportare mai mici, întrucât acestea se pot baza pe Decizia (UE) 2020/1123.

                     (44)

                     Necesitatea de a avea o vizibilitate mai mare a pozițiilor scurte nete rămâne imperioasă într-un context în care restricțiile menționate anterior, impuse în temeiul articolului 20 din Regulamentul (UE) nr. 236/2012, nu mai sunt în vigoare, iar incertitudinea cu privire la impactul prelungit al COVID-19 descrisă mai sus se menține. Întrucât vânzarea în lipsă și tranzacțiile cu efect echivalent nu mai sunt supuse altor constrângeri externe, autoritățile naționale competente din întreaga UE trebuie să poată identifica în prealabil dacă pozițiile scurte nete sunt create într-un mod care poate genera amenințările la adresa piețelor financiare și a stabilității financiare descrise mai sus, care se manifestă și se exacerbează din cauza presiunilor la vânzările în lipsă.

                     (45)

                     Având în vedere amenințările paneuropene menționate mai sus, rămâne evident faptul că informațiile primite de autoritățile naționale competente cu privire la pragul de notificare relevant, menționat la articolul 5 alineatul (2) din Regulamentul (UE) nr. 236/2012, nu sunt suficiente în condițiile actuale de criză a pieței. ESMA consideră că, prin menținerea unui prag mai mic de notificare, trebuie să se asigure că toate autoritățile naționale competente din UE și ESMA dispun de cel mai bun set de date pentru a monitoriza evoluția pieței și pentru a le pregăti atât pe ele, cât și pe ESMA, să ia măsuri suplimentare, dacă este necesar.

               4.   MĂSURA CONTRACAREAZĂ ÎN MOD SEMNIFICATIV AMENINȚĂRILE SAU ÎMBUNĂTĂȚEȘTE CAPACITATEA AUTORITĂȚILOR NAȚIONALE COMPETENTE DE A MONITORIZA AMENINȚĂRILE [ARTICOLUL 28 ALINEATUL (3) LITERA (a) DIN REGULAMENTUL (UE) NR. 236/2012]

                     (46)

                     De asemenea, ESMA trebuie să ia în considerare gradul în care măsura reînnoită contracarează în mod semnificativ amenințările identificate.

                     (47)

                     În special, ESMA a analizat mai jos dacă noua măsură ar contracara în mod semnificativ amenințările la adresa bunei funcționări și a integrității piețelor financiare și a stabilității financiare în Uniune și dacă aceasta ar îmbunătăți capacitatea autorităților competente de a monitoriza amenințarea.

               (a)   Măsura contracarează în mod semnificativ amenințarea la adresa bunei funcționări și a integrității piețelor financiare

                     (48)

                     În circumstanțele descrise mai sus, orice creștere bruscă a presiunii la vânzări și volatilitatea pieței cauzată de vânzarea în lipsă și de constituirea de poziții scurte pot amplifica tendințele de scădere pe piețele financiare. Deși în alte momente vânzarea în lipsă poate deservi funcții pozitive în ceea ce privește determinarea evaluării corecte a emitenților, în condițiile actuale ale pieței aceasta poate reprezenta o amenințare suplimentară la adresa funcționării normale și a integrității piețelor.

                     (49)

                     În special, având în vedere impactul orizontal al situației actuale de urgență persistente, care afectează o gamă largă de acțiuni în întreaga Uniune, scăderea bruscă a prețurilor acțiunilor poate fi exacerbată de presiunea suplimentară la vânzare rezultată din activitatea de vânzare în lipsă și din creșterea pozițiilor scurte nete care, fiind sub pragurile normale pentru notificarea autorităților naționale competente prevăzute la articolul 5 din Regulamentul (UE) nr. 236/2012, ar trece așadar neobservate dacă nu s-ar aplica măsura reînnoită.

                     (50)

                     Din motivele menționate mai sus, autoritățile naționale competente și ESMA trebuie să fie informate cât mai curând posibil cu privire la participanții pe piață care se angajează în vânzări în lipsă și care acumulează poziții scurte nete semnificative, pentru a împiedica, dacă este necesar, ca pozițiile respective să devină semnale care să conducă la o cascadă de ordine de vânzare și o devalorizare semnificativă și mai mare a prețurilor.

                     (51)

                     Reînnoirea măsurii răspunde acestei necesități stabilind că persoanele fizice sau juridice care dețin poziții scurte nete în acțiuni admise la tranzacționare pe o piață reglementată trebuie să raporteze în continuare autorităților naționale competente un prag mai mic decât cel stabilit la articolul 5 din Regulamentul (UE) nr. 236/2012.

                     (52)

                     Prin urmare, autoritățile naționale competente și ESMA vor fi în măsură să evalueze în mod adecvat evoluția situației, diferențiind între evoluțiile pieței bazate pe informații fundamentale și cele care ar putea fi inițiate sau exacerbate de vânzarea în lipsă, precum și să ia măsuri mai stricte dacă integritatea și buna funcționare a piețelor impun astfel de măsuri.

                     (53)

                     ESMA consideră că, dacă această măsură nu ar fi reînnoită pentru încă trei luni, autoritățile naționale competente și ESMA ar avea o capacitate limitată de monitorizare adecvată a pieței în mediul actual, caracterizat de incertitudine și fragilitate. Acest lucru este accentuat de posibila decuplare a performanțelor pieței financiare de la activitatea economică subiacentă, în asociere cu caracterul evolutiv al pandemiei de COVID-19. Astfel de factori ar putea declanșa o presiune bruscă și semnificativă la vânzare și o volatilitate suplimentară neobișnuită a prețului acțiunilor din Uniune care, la rândul lor, ar putea fi amplificate în continuare prin acumularea de poziții scurte.

                     (54)

                     ESMA consideră totodată că este oportun să se mențină pragul de publicare prevăzut la articolul 6 din Regulamentul (UE) nr. 236/2012, care reprezintă 0,5 % din capitalul social emis al societății, întrucât reducerea acestui prag nu pare necesară din perspectiva menținerii unor piețe ordonate și a abordării riscurilor pentru stabilitatea financiară. Autoritățile naționale competente și ESMA continuă să monitorizeze neîntrerupt condițiile pieței și vor lua măsuri suplimentare, dacă este cazul.

               (b)   Măsura contracarează în mod semnificativ amenințarea la adresa stabilității întregului sistem financiar al Uniunii sau a unei părți a acestuia

                     (55)

                     Astfel cum s-a descris mai sus, în pofida faptului că știrile încurajatoare privind evoluția vaccinurilor au îmbunătățit recent performanțele piețelor, în anumite țări scăderea indicilor bursieri începând cu 20 februarie 2020 se situează în continuare la niveluri similare cu cele înregistrate în iunie sau septembrie 2020. În plus, redresarea prețurilor în UE este semnificativ mai slabă comparativ cu performanța celorlalte economii globale, de exemplu NIKKEI 225, S&P 500 sau CSI 300. Diferiți factori de risc continuă să aibă un impact asupra multor sectoare, de exemplu performanța acțiunilor sectorului financiar rămâne slabă și foarte dispersată în rândul principalelor instituții de credit din UE. În acest mediu, vânzările în lipsă și acumularea pozițiilor scurte nete semnificative pot amplifica presiunea la vânzare și tendințele de scădere care, la rândul lor, pot exacerba o amenințare cu efecte negative grave asupra stabilității financiare a instituțiilor financiare și a întreprinderilor din alte sectoare.

                     (56)

                     În acest context, dacă această măsură nu ar fi reînnoită pentru încă trei luni, autoritățile naționale competente și ESMA s-ar confrunta cu restricționări ale datelor care ar le-limita capacitatea de a contracara posibilele efecte negative asupra economiei și, în ultimă instanță, asupra stabilității financiare a Uniunii în ansamblu.

                     (57)

                     Prin urmare, măsura reînnoită a ESMA de a reduce temporar pragurile de raportare ale pozițiilor scurte nete către autoritățile naționale competente contracarează eficient această amenințare la adresa stabilității unor părți sau, în ultimă instanță, a întregului sistem financiar al Uniunii prin reducerea limitărilor în ceea ce privește datele și prin consolidarea capacității autorităților naționale competente de a aborda din timp amenințările viitoare.

               (c)   Îmbunătățirea capacității autorităților competente de a monitoriza amenințarea

                     (58)

                     În condiții normale de piață, autoritățile naționale competente monitorizează amenințările care pot decurge din vânzarea în lipsă și acumularea de poziții scurte nete cu instrumente de supraveghere stabilite în legislația Uniunii, în special obligațiile de raportare privind pozițiile scurte nete stabilite în Regulamentul (UE) nr. 236/2012 (19).

                     (59)

                     Cu toate acestea, condițiile de piață existente fac necesară intensificarea activității de monitorizare a autorităților naționale competente și a ESMA în ceea ce privește pozițiile scurte nete agregate pe acțiuni admise la tranzacționare pe piețe reglementate. În acest scop și având în vedere incertitudinea persistentă legată de criza provocată de evoluția pandemiei de COVID-19, este în continuare important ca autoritățile naționale competente să primească informații cu privire la constituirea pozițiilor scurte nete într-un stadiu cât mai incipient posibil, înainte ca acestea să atingă nivelul normal de 0,2 % din capitalul social emis, prevăzut la articolul 5 alineatul (2) din Regulamentul (UE) nr. 236/2012.

                     (60)

                     Acest lucru este evidențiat de faptul că, în pofida creșterilor de preț din noiembrie 2020, procentul de acțiuni cu o poziție scurtă netă cuprinsă între 0,1 % și 0,2 % nu a scăzut semnificativ din martie 2020 (20) și rămâne în medie la 12 %, comparativ cu totalul pozițiilor scurte nete, în mod similar situației din septembrie. Prin urmare, se poate concluziona că procentul pozițiilor scurte nete cuprinse între 0,1 % și 0,2 %, care a trebuit raportat din cauza pragului mai scăzut de notificare impus de ESMA, rămâne o parte relevantă din totalul pozițiilor scurte nete.

                     (61)

                     Prin urmare, măsura reînnoită a ESMA va menține capacitatea îmbunătățită a autorităților naționale competente de a face față amenințărilor identificate într-o etapă timpurie, fapt care le va permite autorităților menționate și ESMA să gestioneze în timp util amenințările la adresa funcționării normale a piețelor și a stabilității financiare în perioade de criză a pieței.

               5.   MĂSURILE NU CREEAZĂ RISC DE ARBITRAJ DE REGLEMENTARE [ARTICOLUL 28 ALINEATUL (3) LITERA (b) DIN REGULAMENTUL (UE) NR. 236/2012]

                     (62)

                     Pentru a adopta sau a reînnoi o măsură în temeiul articolului 28 din Regulamentul (UE) nr. 236/2012, ESMA trebuie să analizeze dacă măsura creează un risc de arbitraj de reglementare.

                     (63)

                     Întrucât măsura reînnoită a ESMA se referă la obligațiile de raportare ale participanților la piață cu privire la toate acțiunile admise la tranzacționare pe piețe reglementate din Uniune, aceasta va asigura un prag unic de raportare pentru toate autoritățile naționale competente, asigurând condiții de concurență echitabile pentru participanții pe piață din Uniune și din afara acesteia în ceea ce privește tranzacționarea de acțiuni admise la tranzacționare pe piețe reglementate din Uniune.

               6.   MĂSURA ESMA NU ARE EFECTE NEGATIVE ASUPRA EFICIENȚEI PIEȚELOR FINANCIARE, ÎN SPECIAL PRIN REDUCEREA LICHIDITĂȚII PE PIEȚELE RESPECTIVE SAU CREAREA DE INCERTITUDINI PENTRU PARTICIPANȚII PE PIAȚĂ, CARE SĂ FIE DISPROPORȚIONATE FAȚĂ DE AVANTAJE [ARTICOLUL 28 ALINEATUL (3) LITERA (c) DIN REGULAMENTUL (UE) NR. 236/2012]

                     (64)

                     ESMA trebuie să evalueze dacă măsura are efecte negative care ar fi considerate disproporționate în comparație cu beneficiile sale.

                     (65)

                     ESMA consideră că este oportun ca autoritățile naționale competente să monitorizeze îndeaproape evoluția pozițiilor scurte nete înainte de a lua în considerare adoptarea unor măsuri mai stricte. ESMA ia act de faptul că pragurile normale de raportare (0,2 % din capitalul social emis) ar putea să nu fie adecvate, în condițiile excepționale de pe piață care persistă, pentru a identifica în timp util tendințele și amenințările emergente.

                     (66)

                     Cu toate că este posibil ca introducerea unei obligații de raportare extinsă să fi impus o sarcină suplimentară entităților raportoare, în prezent acestea din urmă și-au adaptat deja sistemele interne pentru a aplica Deciziile (UE) 2020/525, (EU) 2020/1123 și (UE) 2020/1689 și, prin urmare, nu se preconizează un impact suplimentar al acestei măsuri reînnoite asupra costurilor de conformare suportate de entitățile raportoare. În plus, aceasta nu va limita capacitatea participanților la piață de a încheia sau a mări pozițiile scurte pe acțiuni. Prin urmare, nu va fi afectată eficiența pieței.

                     (67)

                     În comparație cu alte măsuri potențiale și mai intruzive, această măsură reînnoită nu ar trebui să afecteze lichiditatea pieței, întrucât extinderea obligației de raportare pentru un număr limitat de participanți la piață nu ar trebui să modifice strategiile lor de tranzacționare și, prin urmare, participarea lor la piață. În plus, excepția menținută prevăzută pentru activitățile de formare a pieței și programele de stabilizare nu este menită să sporească sarcinile pentru entitățile care oferă servicii importante în ceea ce privește furnizarea de lichidități și reducerea volatilității, care sunt deosebit de relevante în situația actuală.

                     (68)

                     În ceea ce privește domeniul de aplicare a măsurii reînnoite, ESMA consideră că limitarea acestuia la unul sau mai multe sectoare sau la o subcategorie de emitenți nu poate obține rezultatul dorit. Amploarea scăderii prețurilor, înregistrată după izbucnirea pandemiei de COVID-19, gama largă de acțiuni (și sectoare) afectate și gradul de interconectare dintre economiile și locurile de tranzacționare din UE sugerează că este probabil ca o măsură la nivelul UE să fie mai eficace decât măsurile sectoriale în furnizarea la timp a informațiilor referitoare la piață către autoritățile naționale competente.

                     (69)

                     În ceea ce privește crearea unei incertitudini pe piață, măsura nu introduce noi obligații de reglementare deoarece prin scăderea pragului relevant se modifică doar obligația normală de raportare care a fost în vigoare din 2012. ESMA subliniază, de asemenea, că măsura reînnoită este limitată la raportarea acțiunilor admise la tranzacționare pe o piață reglementată din Uniune pentru a reflecta pozițiile în cazul cărora raportarea suplimentară pare a fi cea mai relevantă.

                     (70)

                     Prin urmare, ESMA consideră că o astfel de extindere a obligației de transparență nu poate avea efecte negative asupra eficienței piețelor financiare sau asupra investitorilor, care să fie disproporționate în raport cu avantajele sale, și nu ar trebui să creeze incertitudine pe piețele financiare.

                     (71)

                     În ceea ce privește durata măsurii, ESMA consideră că reînnoirea măsurii pentru o perioadă de trei luni este justificată, având în vedere informațiile disponibile în momentul de față și perspectivele generale care rămân marcate de incertitudine în contextul crizei provocate de pandemia de COVID-19. ESMA intenționează să revină la obligația de raportare periodică imediat ce situația se va îmbunătăți, dar, în același timp, nu poate elimina posibilitatea de a extinde măsura dacă situația se va înrăutăți sau dacă piețele vor rămâne într-o stare de vulnerabilitate.

                     (72)

                     În acest context și începând de la această dată, ESMA consideră că prin prezenta decizie se reînnoiește măsura temporară extinsă în materie de transparență pentru pozițiile scurte nete, în mod proporțional, având în vedere circumstanțele adverse care persistă.

               7.   CONSULTARE ȘI INFORMARE [ARTICOLUL 28 ALINEATELE (4) ȘI (5) DIN REGULAMENTUL (UE) NR. 236/2012]

                     (73)

                     ESMA a consultat CERS. CERS nu a formulat nicio obiecție față de adoptarea propunerii de decizie.

                     (74)

                     ESMA a comunicat autorităților naționale competente propunerea de decizie.

                     (75)

                     Măsura reînnoită a ESMA se va aplica începând cu 19 decembrie 2020,

               ADOPTĂ PREZENTA DECIZIE:

            Articolul 1
            Definiție
            În sensul prezentei decizii, prin „piață reglementată” se înțelege o piață reglementată în conformitate cu articolul 4 alineatul (1) punctul 21 din Directiva 2014/65/UE a Parlamentului European și a Consiliului (21).

            Articolul 2
            Obligații suplimentare temporare în materie de transparență

               (1)   O persoană fizică sau juridică care deține o poziție scurtă netă în raport cu capitalul social emis al unei societăți ale cărei acțiuni sunt admise la tranzacționare pe o piață reglementată informează autoritatea competentă relevantă, în conformitate cu articolele 5 și 9 din Regulamentul (UE) nr. 236/2012 al Parlamentului European și al Consiliului, în cazul în care poziția atinge sau coboară sub pragul de notificare relevant menționat la alineatul (2) din prezentul articol.

               (2)   Pragul de notificare relevant este un procent egal cu 0,1 % din capitalul social emis al societății în cauză și fiecare procent de 0,1 % peste acest prag.

            Articolul 3
            Derogări

               (1)   În conformitate cu articolul 16 din Regulamentul (UE) nr. 236/2012, obligațiile suplimentare temporare în materie de transparență menționate la articolul 2 nu se aplică acțiunilor admise la tranzacționare pe o piață reglementată în care locul principal de tranzacționare al acțiunilor este situat într-o țară terță.

               (2)   În conformitate cu articolul 17 din Regulamentul (UE) nr. 236/2012, obligațiile suplimentare temporare în materie de transparență menționate la articolul 2 nu se aplică tranzacțiilor efectuate în contextul activităților de formator de piață.

               (3)   Obligațiile suplimentare temporare în materie de transparență menționate la articolul 2 nu se aplică unei poziții scurte nete în raport cu realizarea unei stabilizări în conformitate cu articolul 5 din Regulamentul (UE) nr. 596/2014 al Parlamentului European și al Consiliului (22).

            Articolul 4
            Intrarea în vigoare și aplicarea
            Prezenta decizie intră în vigoare la 19 decembrie 2020.
            Se aplică de la data intrării sale în vigoare pe o perioadă de trei luni.

            Adoptată la Paris, 16 decembrie 2020.

               Pentru Consiliul supraveghetorilor
               Steven MAIJOOR
               Președinte

            (1)  JO L 331, 15.12.2010, p. 84.

            (2)  JO L 86, 24.3.2012, p. 1.

            (3)  JO L 274, 9.10.2012, p. 1.

            (4)  JO L 116, 15.4.2020, p. 5.

            (5)  JO L 245, 30.7.2020, p. 17.

            (6)  JO L 379, 13.11.2020, p. 60.

            (7)  Disponibil la adresa de internet:https://ec.europa.eu/info/sites/info/files/autumn_20_forecast.pdf

            (8)  Previziunile economice europene, p. 40.

            (9)  Previziunile economice europene, p. 49.

            (10)  Disponibil la adresa de internet:https://www.pfizer.com/news/press-release/press-release-detail/pfizer-and-biontech-announce-vaccine-candidate-against

            (11)  Disponibil la adresa de internet:https://www.esma.europa.eu/sites/default/files/library/esma50-165-1371_risk_dashboard_no_2_2020.pdf

            (12)  Disponibil la adresa de internet:https://www.esma.europa.eu/sites/default/files/library/esma50-165-1371_risk_dashboard_no_2_2020.pdf

            (13)  VSTOXX măsoară volatilitatea implicită bazată pe ratele de primă ale Eurostoxx 50.

            (14)  Indicele VIX se calculează utilizând punctul median al cotațiilor de ofertă/cerere în timp real pentru indicele S&P 500 (SPX).

            (15)  Vezi, de asemenea, secțiunea 4 punctul (c).

            (16)  Previziunile economice europene, p. 61.

            (17)  https://www.ecb.europa.eu/pub/financial-stability/fsr/html/ecb.fsr201911~facad0251f.en.html

            (18)  În Italia, măsura a fost ridicată la 18 mai.

            (19)  Vezi articolul 5 din Regulamentul (UE) nr. 236/2012.

            (20)  Rapoartele privind pozițiile scurte nete zilnice din Danemarca lipsesc pentru perioada 31 august-4 septembrie din cauza unei probleme tehnice.

            (21)  Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).

            (22)  Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață (regulamentul privind abuzul de piață) și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (JO L 173, 12.6.2014, p. 1).

            ANEXĂ
            În prezenta anexă, „decizia ESMA” se referă la decizia ESMA din 16 martie 2020 de solicitare a persoanelor fizice sau juridice care dețin poziții scurte nete să reducă temporar pragurile de notificare ale pozițiilor scurte nete în raport cu capitalul social emis al unor societăți ale căror acțiuni sunt admise la tranzacționare pe o piață reglementată peste un anumit prag, pentru a notifica autoritățile competente în conformitate cu articolul 28 alineatul (1) litera (a) din Regulamentul (UE) nr. 236/2012.

               Figura 1

               Indicatori financiari

                        Performanța pieței titlurilor de capital

                        Modificări în perioada 20.2.2020-2.12.2020

                        Nivelul indicelui începând cu 2.12.2020

                        Modificări în perioada 20.2.2020-3.9.2020

                        Nivelul indicelui începând cu 3.9.2020

                        Modificări în perioada 20.2.2020-4.6.2020

                        Nivelul indicelui începând cu 4.6.2020

                        STOXX EUROPE 800 ex. Elveția

                        -10 %

                        125

                        -17 %

                        116

                        -16 %

                        117

                        INDICELE EURO STOXX

                        -6 %

                        392

                        -13 %

                        362

                        -13 %

                        364

                        EURO STOXX 50

                        -8 %

                        3 521

                        -14 %

                        3 304

                        -13 %

                        3 323

                        US S&P500

                        9 %

                        3 663

                        2 %

                        3 451

                        -8 %

                        3 112

                        CSI 300

                        22 %

                        5 067

                        16 %

                        4 817

                        -4 %

                        3 982

                        JP Nikkei

                        14 %

                        26 801

                        0 %

                        23 466

                        -3 %

                        22 864

                        Global

                        8 %

                        248

                        -1 %

                        228

                        -9 %

                        211

                        Bănci europene

                        -22 %

                        115

                        -37 %

                        93

                        -30 %

                        104

                        Entități financiare IT

                        -24 %

                        29

                        -30 %

                        27

                        -29 %

                        28

                        Entități financiare ES

                        -24 %

                        50

                        -48 %

                        34

                        -35 %

                        42

                        Entități financiare DE

                        -7 %

                        132

                        -13 %

                        123

                        -11 %

                        126

                        Entități financiare FR

                        -21 %

                        141

                        -34 %

                        118

                        -28 %

                        130

                        Volatilitate

                        Modificări în perioada 20.2.2020-2.12.2020

                        Nivelul indicelui începând cu
                        2.12.2020

                        Modificări în perioada 20.2.2020-3.9.2020

                        Nivelul indicelui începând cu
                        3.9.2020

                        Modificări în perioada 20.2.2020-4.6.2020

                        Nivelul indicelui începând cu
                        4.6.2020

                        VSTOXX

                        8 %

                        22

                        15 %

                        29

                        13 %

                        28

                        VIX

                        5 %

                        21

                        18 %

                        33

                        9 %

                        25

                        Swap pe riscul de credit

                        Modificări ale punctelor de bază în perioada 20.2.2020-2.12.2020

                        Marje CDS exprimate în puncte de bază începând cu 2.12.2020

                        Modificări ale punctelor de bază în perioada 20.2.2020-3.9.2020

                        Marje CDS exprimate în puncte de bază începând cu 03.09.2020

                        Modificări ale punctelor de bază în perioada 20.2.2020-4.6.2020

                        Marje CDS exprimate în puncte de bază începând cu 4.6.2020

                        Corporații europene

                        5

                        45

                        5

                        45

                        22

                        62

                        Entități europene cu risc ridicat

                        53

                        251

                        92

                        290

                        157

                        355

                        Entități financiare europene

                        9

                        53

                        15

                        59

                        29

                        73

                        Entități financiare europene subordonate

                        13

                        100

                        38

                        124

                        62

                        149

                        Obligațiuni de stat de 10 ani

                        Modificări ale punctelor de bază în perioada 20.2.2020-2.12.2020

                        Randamentul obligațiunilor exprimat în % începând cu 2.12.2020

                        Modificări ale punctelor de bază în perioada 20.2.2020-3.9.2020

                        Randamentul obligațiunilor exprimat în % începând cu 3.9.2020

                        Modificări ale punctelor de bază în perioada 20.2.2020-4.6.2020

                        Randamentul obligațiunilor exprimat în % începând cu 4.6.2020

                        DE10Y

                        -8

                        -0,52

                        -5

                        -0,49

                        15

                        -0,29

                        ES10Y

                        -13

                        0,11

                        9

                        0,33

                        32

                        0,55

                        FR10Y

                        -7

                        -0,29

                        2

                        -0,19

                        23

                        0,01

                        IT10Y

                        -31

                        0,60

                        15

                        1,06

                        51

                        1,42

                        US10Y

                        -57

                        0,95

                        -90

                        0,62

                        -67

                        0,86

                        GB10Y

                        -22

                        0,36

                        -34

                        0,24

                        -24

                        0,34

                        JP10Y

                        7

                        0,03

                        8

                        0,04

                        9

                        0,05

                           Notă: Modificări ale pieței titlurilor de capital exprimate în termeni relativi, alte modificări în termeni absoluți.

                           Surse: Refinitiv EIKON; ESMA.

               Notă: Volatilități implicite ale EURO STOXX 50 (VSTOXX) și S&P 500 (VIX), în %.

               Surse: Refinitiv Datastream, ESMA.

               Notă: Prețurile capitalurilor proprii. 2020-02-20 = 100.

               Surse: Refinitiv Datastream, ESMA.

               Notă: Prețurile capitalurilor proprii. 2020-02-20 = 100.

               Surse: Refinitiv Datastream, ESMA.

               Notă: Prețurile capitalurilor proprii. 2020-02-20 = 100.

               Surse: Refinitiv Datastream, ESMA.

               Notă: Marjele CDS la nivelul entităților financiare europene IG (iTraxx Europe), al entităților financiare europene HY (iTraxx Europe Crossover) și al societăților financiare europene, puncte de bază.

               Surse: Refinitiv EIKON, ESMA

               Figura 5

               Performanța indicilor bursieri europeni pentru fiecare țară

                           Modificare procentuală de la 6 noiembrie 2020 la 2 decembrie 2020

                           Modificare procentuală de la 20 februarie 2020 la 2 decembrie 2020

                           Modificare procentuală de la 20 februarie 2020 la 3 septembrie 2020

                           Modificare procentuală de la 20 februarie 2020 la 4 iunie 2020

                           STOXX EUROPE 800 ex. Elveția

                        8,67 %

                        -9,74 %

                        -16,67 %

                        -15,78 %

                           INDICELE EURO STOXX

                        9,41 %

                        -6,06 %

                        -13,22 %

                        -12,72 %

                           EURO STOXX 50

                        9,90 %

                        -7,89 %

                        -13,57 %

                        -13,07 %

                           AT

                        21,10 %

                        -17,84 %

                        -30,21 %

                        -23,30 %

                           BE

                        16,24 %

                        -9,94 %

                        -19,22 %

                        -14,86 %

                           BG

                        0,55 %

                        -22,03 %

                        -20,67 %

                        -15,69 %

                           CY

                        25,10 %

                        -27,80 %

                        -39,52 %

                        -34,73 %

                           CZ

                        11,15 %

                        -12,35 %

                        -17,81 %

                        -13,94 %

                           DE

                        6,68 %

                        -2,57 %

                        -4,44 %

                        -7,32 %

                           DK

                        -1,90 %

                        10,16 %

                        4,24 %

                        -2,48 %

                           EE

                        11,25 %

                        -4,72 %

                        -13,55 %

                        -13,16 %

                           ES

                        19,66 %

                        -17,22 %

                        -29,45 %

                        -21,88 %

                           FI

                        6,38 %

                        1,96 %

                        -5,35 %

                        -8,66 %

                           FR

                        12,54 %

                        -7,91 %

                        -17,37 %

                        -15,91 %

                           GB

                        9,36 %

                        -13,09 %

                        -21,32 %

                        -13,93 %

                           GR

                        29,14 %

                        -16,82 %

                        -29,24 %

                        -26,64 %

                           HR

                        10,22 %

                        -13,43 %

                        -19,61 %

                        -17,16 %

                           HU

                        10,74 %

                        -14,42 %

                        -24,05 %

                        -17,83 %

                           IE

                        5,56 %

                        -0,58 %

                        -13,00 %

                        -12,90 %

                           IS

                        5,78 %

                        10,90 %

                        -1,50 %

                        -4,44 %

                           IT

                        11,64 %

                        -12,39 %

                        -22,04 %

                        -20,01 %

                           LT

                        4,44 %

                        3,84 %

                        5,06 %

                        -1,98 %

                           LU

                        14,85 %

                        -7,78 %

                        -25,92 %

                        -21,60 %

                           LV

                        -0,47 %

                        6,81 %

                        5,53 %

                        -1,81 %

                           MT

                        15,14 %

                        -13,86 %

                        -20,80 %

                        -12,92 %

                           NL

                        6,64 %

                        -1,80 %

                        -11,66 %

                        -9,17 %

                           NO

                        11,02 %

                        -3,37 %

                        -11,80 %

                        -10,22 %

                           PL

                        11,81 %

                        -9,62 %

                        -15,75 %

                        -13,47 %

                           PT

                        14,45 %

                        -14,54 %

                        -20,09 %

                        -13,64 %

                           RO

                        6,43 %

                        -7,58 %

                        -10,73 %

                        -11,45 %

                           SE

                        5,47 %

                        1,06 %

                        -7,28 %

                        -9,47 %

                           SI

                        8,13 %

                        -9,57 %

                        -13,01 %

                        -10,83 %

                           SK

                        -0,99 %

                        -3,02 %

                        -7,05 %

                        0,07 %

                           Surse: Refinitiv EIKON; ESMA.

               Surse: ESMA


title: Decizia (PESC) 2021/284 a Consiliului din 22 februarie 2021 de modificare a Deciziei (PESC) 2019/346 de numire a reprezentantului special al Uniunii Europene pentru drepturile omului

text:
                  23.2.2021

                  RO

                  Jurnalul Oficial al Uniunii Europene

                  L 62/49

         DECIZIA (PESC) 2021/284 A CONSILIULUI
         din 22 februarie 2021
         de modificare a Deciziei (PESC) 2019/346 de numire a reprezentantului special al Uniunii Europene pentru drepturile omului
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 33 și articolul 31 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 28 februarie 2019, Consiliul a adoptat Decizia (PESC) 2019/346 (1) de numire a domnului Eamon GILMORE în calitatea de reprezentant special al Uniunii Europene (RSUE) pentru drepturile omului. Mandatul RSUE expiră la 28 februarie 2021.

                     (2)

                     Mandatul RSUE ar trebui să fie prelungit cu o perioadă suplimentară de 24 de luni și o nouă valoare de referință financiară ar trebui să fie stabilită pentru perioada 1 martie 2021-28 februarie 2023.

                     (3)

                     RSUE își va executa mandatul în contextul unei situații care s-ar putea deteriora și care ar putea împiedica realizarea obiectivelor acțiunii externe a Uniunii prevăzute la articolul 21 din tratat,

               ADOPTĂ PREZENTA DECIZIE:

            Articolul 1
            Decizia (PESC) 2019/346 se modifică după cum urmează:

                        1.

                        Articolul 1 se înlocuiește cu următorul text:

                           „Articolul 1
                           Reprezentantul Special al Uniunii Europene
                           Mandatul domnului Eamon GILMORE în calitate de reprezentant special al Uniunii Europene (RSUE) pentru drepturile omului se prelungește până la 28 februarie 2023. Consiliul poate decide ca mandatul RSUE să se încheie mai devreme, pe baza unei evaluări efectuate de Comitetul politic și de securitate (COPS) și a unei propuneri din partea Înaltului Reprezentant al Uniunii pentru afaceri externe și politica de securitate (ÎR).”

                        2.

                        La articolul 5 alineatul (1), se adaugă următorul paragraf:
                        „Valoarea de referință financiară destinată acoperirii cheltuielilor legate de mandatul RSUE pentru perioada 1 martie 2021-28 februarie 2023 este de 2 690 000 EUR.”

                        3.

                        La articolul 12, a doua teză se înlocuiește cu următorul text:
                        „RSUE prezintă Consiliului, ÎR și Comisiei rapoarte intermediare periodice și, până la 30 noiembrie 2022, un raport final cuprinzător privind executarea mandatului.”

            Articolul 2
            Prezenta decizie intră în vigoare la data adoptării.

            Adoptată la Bruxelles, 22 februarie 2021.

                  Pentru Consiliu

                  Președintele

               J. BORRELL FONTELLES

            (1)  Decizia (PESC) 2019/346 a Consiliului din 28 februarie 2019 de numire a Reprezentantului Special al Uniunii Europene pentru drepturile omului (JO L 62, 1.3.2019, p. 12).